Saken har satt en støkk i meg. Jeg er redd vi er blitt litt feigere enn før

Brede Moe tar Milan-spillernes oppførsel som en kompliment: – Vi satte oss i respekt

Flyttet fra leilighet i byen til minihus på landet: – Man må ofre noe for å bo som dette

Ennå blir ikke alle døve verdsatt for den de er, men målt opp etter hvor «hørende» de kan bli

Saken oppdateres.

Både politiet og barnevernet troppet opp hos 17-åringens fosterforeldre i Skogn i går morges.

Bahareh fikk én time på seg til å pakke sine personlige eiendeler og ta farvel med familien som har tatt hånd om henne de siste månedene. Sist Adresseavisen omtalte den spesielle asylsaken i januar, hadde hun gått i dekning på et ukjent sted etter å ha fått avslag på sin søknad om oppholdstillatelse for tredje gang.

- Vi hadde i det lengste håpet på at dette ikke skulle skje. Norge har vedtatt en lov mot tvangsekteskap. Nå sendes Bahareh til Iran der hun risikerer å bli tvangsgiftet og i verste fall bli offer for æresdrap, sier Anne-Lise Langdal, som har vært fostermor til jenta.

Håper hun blir avvist

Hun sier at ingen vet hva som vil møte Bahareh når hun i dag lander på flyplassen i Teheran. Innerst inne håper hun at de iranske myndighetene vil avvise henne og sende henne med første fly tilbake til Norge.

- Jeg er svært bitter, og på en dag som i dag skammer jeg med over å være norsk. Mens Mullah Krekar får bli i Norge fordi det ikke er trygt for ham å vende tilbake til Iran, så sender norske myndigheter uten videre en 17-åring som trues av tvangsekteskap tilbake til Iran. Det er helt uforståelig, sier Anne Lise Langdal.

Hun har mistet all respekt for utlendingsmyndighetene etter det som nå har skjedd.

Truet med selvmord

Bahareh har fortalt historien om sitt liv i hjemlandet der faren mishandlet henne og truet henne til å gifte seg med en gårdeier for å slippe å betale husleie.

«Jeg vil heller ta mitt eget liv enn å dra tilbake til Iran. Familien har snudd meg ryggen etter at jeg flyktet. Tre av mine søstre er blitt tvangsgiftet. Det ble også min mor i sin tid. Et slikt liv vil jeg ikke ha», uttalte Bahareh i et intervju med Adresseavisen i januar.

Håper på kontakt

Familien Langdal har sagt seg villig til å ta hånd om Bahareh uten at det ville koste den norske staten en eneste krone. Jenta lærte seg fort norsk og fikk gode karakterer på skolen. Hun ønsket å utdanne seg til lege. Fosterfamilien kunne tenke seg å bekoste utdannelsen hennes.

Anne Lise Langdal forteller at de hadde kjøpt ny pc til Bahareh. Denne fikk hun med seg i bagasjen når hun dro. Hun fikk også med seg en slump penger og en mobiltelefon. Fosterfamilien vil sørge for å fylle opp mobiltelefonens kontantkort.

- Vi vet ikke hva som vil skje med mobilen og pc-en når Bahareh kommer til Iran. Vi håper i hvert fall at vi på en eller annen måte kan opprette kontakt slik at vi får vite hvordan det går med henne.

Etter at Bahareh fikk det siste avslaget har trondheimsadvokaten Leif Strøm jobbet med å få tvangsutsendelsen utsatt inntil en ny klage var behandlet. Til tross for at Bahareh nå er sendt ut av landet, vil advokaten fortsette sitt arbeid med sikte på å få omgjort Utlendingsnemndas vedtak, ifølge Anne-Lise Langdal.

- Vi får bare håpe at det skjer, og at Bahareh dermed kan vende tilbake til Norge, sier hun.